P. Hrušovský, podpredseda NR SR: (2002-02-12):
Páni poslanci, budeme pokračovať v rokovaní prerokúvaním zákona z 18. decembra 2001, ktorým sa mení a dopĺňa zákon č. 302/2001 Z. z. o samospráve vyšších územných celkov (zákon o samosprávnych krajoch), vráteného prezidentom Slovenskej republiky na opätovné prerokovanie Národnou radou Slovenskej republiky , ktorý prerokúvame ako tlač 1340. Prosím teraz pána poslanca Kvardu, ktorého poveril výbor pre verejnú správu, aby informoval Národnú radu o výsledku prerokúvania zákona, vráteného prezidentom Slovenskej republiky na opätovné prerokovanie, ako aj o stanovisku a odporúčaní gestorského výboru. Pán poslanec Kvarda. J. Kvarda, poslanec: Ďakujem pekne, pán predsedajúci. Predkladám, vážené dámy a páni, spoločnú správu výborov Národnej rady Slovenskej republiky o výsledku prerokovania zákona z 18. decembra 2001, ktorým sa mení a dopĺňa zákon č. 302/2001 Z. z. o samospráve vyšších územných celkov (zákon o samosprávnych krajoch), vráteného prezidentom Slovenskej republiky na opätovné prerokovanie Národnou radou Slovenskej republiky (tlač 1340), vo výboroch Národnej rady Slovenskej republiky. Výbor Národnej rady Slovenskej republiky pre verejnú správu ako gestorský výbor podáva Národnej rade Slovenskej republiky v súlade s § 90 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady o prerokovaní  uvedeného zákona. Priebeh rokovania vo výboroch bol nasledovný: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre verejnú správu prerokovali zákon z 18. decembra 2001, ktorým sa mení a dopĺňa zákon č. 302/2001 Z. z. o samospráve vyšších územných celkov (zákon o samosprávnych krajoch), vrátený prezidentom Slovenskej republiky na opätovné prerokovanie Národnou radou Slovenskej republiky (tlač 1340), v súlade s rozhodnutím predsedu Národnej rady Slovenskej republiky č. 1478 zo 17. januára 2002. Gestorský výbor nedostal do začatia rokovania o zákone stanoviská poslancov Národnej rady Slovenskej republiky podané v súlade s § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. K predmetnému zákonu zaujali Ústavnoprávny výbor Národnej rady Slovenskej republiky (výpis zo zápisnice z 29. januára 2002) a Výbor Národnej rady Slovenskej republiky pre verejnú správu (uznesenie č. 420 z 30. januára 2002) tieto stanoviská: Ústavnoprávny výbor Národnej rady Slovenskej republiky neschválil návrhy uznesení z dôvodu nezískania podpory potrebnej nadpolovičnej väčšiny všetkých poslancov. Počet členov výboru je 11, prítomných bolo 6 poslancov, za návrhy uznesení hlasoval 1 poslanec, proti návrhom uznesení hlasoval 1 poslanec a zdržali sa hlasovania 4 poslanci. Výbor Národnej rady Slovenskej republiky pre verejnú správu neprijal platné uznesenie z dôvodu nezískania podpory potrebnej nadpolovičnej väčšiny všetkých poslancov. To znamená, počet členov výboru je 12 poslancov, prítomných bolo 8 poslancov, za návrh uznesenia hlasovalo 5 poslancov, proti návrhu uznesenia hlasovali 3 poslanci. Gestorský výbor, výbor pre verejnú správu, k uvedenému zákonu v súlade s § 79 ods. 4 písm. c) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov po opätovnom zvážení pripomienok prezidenta Slovenskej republiky odporúča Národnej rade Slovenskej republiky zákon z 18. decembra 2001, ktorým sa mení a dopĺňa zákon č. 302/2001 Z. z. o samospráve vyšších územných celkov (zákon o samosprávnych krajoch), neschváliť. Spoločná správa výborov Národnej rady Slovenskej republiky k uvedenému zákonu bola schválená uznesením Výboru Národnej rady Slovenskej republiky pre verejnú správu, teda v gestorskom výbore č. 426 zo 7. februára 2002, v ktorom výbor určil poslanca Kvardu za spoločného spravodajcu výborov. Zároveň som bol poverený po prvé, predniesť spoločnú správu na schôdzi Národnej rady Slovenskej republiky a po druhé, navrhnúť Národnej rade Slovenskej republiky prerokovať zákon ihneď po skončení druhého čítania v treťom čítaní. Pán predsedajúci, skončil som, otvorte, prosím, rozpravu.